In nomine sancte et individue Trinitatis, Patris et Filii et Spiritus sancti, amen. Ego Guillemus de Vautoello, miles, animi mei compos et sane mentis mee, ordino, dispono et etiam condo testamentum meum in hunc modum: in primis, eligo sepulturam meam in ecclesia sancti Lazari Eduensis; lego etiam eidem ecclesie centum solidos Divion. ex annuo redditu, pro anniversario meo et antecessorum meorum in eadem ecclesia faciendo. Lego siquidem cuilibet congregationi tam civitatis quam suburbii Eduensis venienti ad servitium meum in die obitus mei viginti solidos Divion. Lego Iohanni de Montani servienti meo meum palefridum pro equo suo quem pro me amisit. Item, lego Alaydi sorori dicti Iohannis decem libras Divion. pro ipsa maritanda. Item, lego filie domini de Tintre viginti libras Divion. pro ipsa maritanda. Item, lego ecclesie sancti Nazarii Eduensis ad edificandum, fundendum et etiam construendum de novo quoddam altare in ecclesia sancti Lazari, equum meum meliorem cum armaturis meis videlicet corporis mei proprii et equi supradicti. Hec autem sunt debita mea que debeo: debeo siquidem Vyenvignee de Belna judee quadraginta septem libras Divion. de quibus Iohannes de Salun tenetur pro me fidejussor; item, debeo Petro de Arneto et Girardo ejus sororio circa sexaginta sex l. Divion.; item, debeo Petro Nyceun de Clugny centum solidos Divion.; item, debeo domino Arveio de Nuys quatuor viginti l. Vien. pro quibus solvi eidem quatuor viginti solidos Divion.; item, debeo Terrico Borjoise de Divione centum solidos Vien.; item, debeo Theobaudo sellario de Divione septuaginta solidos Divion.; item, debeo Petro de Perrigniaco decem libras Divion. pro quibus obligavi et adhuc obligo quidquid habeo apud Barnai ex parte matris mee; item, debeo Iohanni Cornuz de Perrigni sexaginta solidos Divion. Hec vero sunt debita que mihi debentur: dominus Pontius de Corrabuef mihi debet quindecim l. Vien.; item tenetur mihi idem Pontius de assignamento decime sancti Gervasi, exceptis duobus modiis vini ad mensuram Belnensem, decem bosellis avene et duabus gallinis; item, dominus de Marrigneo mihi debet quadraginta quinque l. Divion.; item, dominus de Frollois mihi debet centum sol. Divion.; item dominus Vergeii mihi debet centum sol. Vien.; item, dominus Ascherius Dar mihi debet sexaginta sol. Divion. Preterea volo et precipio quod Margareta filia mea pro parte quam debet habere in hereditate mea et uxoris mee habeat sexaginta libratas terre Divion. ex annuo redditu pro ipsa maritanda. Volo autem et precipio quod heredes mei omnia legata mea et singula prout superius sunt expressa solvant et ad solvendum si necesse fuerit compellantur. Hujus siquidem testamenti mei venerabiles viros et discretos dominos dominum Guidonem de Vautoello fratrem meum, Guidonem de Corrabuef, canonicos Eduenses, et nobilem virum Iohannem de Salun, domicellum, meos constitui et constituo exequtores, rogans ipsos et requirens in quantum possum, ut omnia predicta legata mea prout expressa exequantur, prout saluti mee et sue melius viderint expedire. In cujus rei memoriam et testimonium, ad preces et instantiam meam sigillum curie Eduensis et sigillum domini Amici archipresbiteri Eduensis presentibus litteris sunt expressa. Datum Edue et actum anno Domini Mº CCº quinquagesimo tertio, mense Marcio.